
PARLAMENTUL ROMÂNIEI

CAMERA DEPUTAŢILOR
	        COMISIA JURIDICĂ, 
DE DISCIPLINĂ ŞI IMUNITĂŢI
	                                   București, 12.05.2026
                    Nr. 7c-13/425
                                          PLx 339/2026   


AVIZ
asupra Proiectului de Lege pentru aprobarea Ordonanţei de urgenţă a Guvernului nr.19/2026 privind declararea situaţiei de criză pe piaţa ţiţeiului şi/sau a produselor petroliere, respectiv benzină şi motorină şi pentru instituirea unor măsuri de protejare a economiei şi populaţiei pe durata situaţiei de criză, precum şi pentru modificarea Ordonanţei de urgenţă a Guvernului nr.12/2026 privind măsurile aplicabile clienţilor casnici din piaţa de gaze naturale în perioada 1 aprilie 2026 - 31 martie 2027
În conformitate cu prevederile art.95 și 118 alin.(3) din Regulamentul Camerei Deputaților, republicat, cu modificările și completările ulterioare, Comisia juridică, de disciplină și imunități a fost sesizată, spre dezbatere și avizare, în procedură de urgență cu Proiectul de Lege pentru aprobarea Ordonanţei de urgenţă a Guvernului nr.19/2026 privind declararea situaţiei de criză pe piaţa ţiţeiului şi/sau a produselor petroliere, respectiv benzină şi motorină şi pentru instituirea unor măsuri de protejare a economiei şi populaţiei pe durata situaţiei de criză, precum şi pentru modificarea Ordonanţei de urgenţă a Guvernului nr.12/2026 privind măsurile aplicabile clienţilor casnici din piaţa de gaze naturale în perioada 1 aprilie 2026 - 31 martie 2027, trimis cu adresa nr. PL-x 339 din 22 aprilie 2026, înregistrat cu nr.7c-13/425/27.04.2026. 
Senatul,  în calitate  de primă  Cameră  sesizată, a adoptat proiectul de lege în ședința din  20 aprilie 2026.

Potrivit dispozițiilor art.75 din Constituţia României, republicată, și ale art.92 alin.(9) din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională. 

Proiectul de lege are ca obiect de reglementare declararea situaţiei de criză pe piaţa ţiţeiului şi/sau a produselor petroliere în perioada 1 aprilie – 30 iunie 2026, precum şi instituirea unui pachet de măsuri pentru protejarea cetăţenilor şi economiei. Perioada de aplicare a acestor soluţii poate fi prelungită succesiv pentru durate de câte cel mult 3 luni, cât timp persistă împrejurările care au determinat situaţia de criză. Astfel, potrivit proiectului, se limitează adaosul comercial practicat de operatorii economici care produc, importă, distribuie şi/sau comercializează benzină, motorină la valoarea medie a adaosului comercial practicat în anul 2025 de către fiecare operator economic şi se introduce posibilitatea ca operatorii economici să diminueze conţinutul de biocarburant din volumele de benzină puse pe piaţă de la 8% la minim 2% pentru benzină, pe perioada de aplicare a măsurilor de protecţie. De asemenea, exportul de motorină şi ţiţei se va efectua doar după obţinerea acordului ministerului cu atribuţii în domeniul economic şi ministerului de resort. Potrivit proiectului, măsurile cu privire la gazele naturale vizează instituirea unui mecanism clar de repartizare proporţională a cantităţilor disponibile, în funcţie de consumul estimat al clienţilor fiecărui furnizor, introducerea unor prevederi detaliate privind defalcarea cantităţilor pe categorii de consum, stabilirea unor reguli explicite de calcul, reglementarea unui mecanism de recalculare şi ajustare periodică, pe baza datelor transmise de operatorii din piaţă, instituirea unor obligaţii privind transmiterea şi actualizarea datelor între producători, furnizori şi autorităţile competente.
Potrivit prevederilor art.62 din Regulamentul Camerei Deputaților, republicat, cu modificările și completările ulterioare, Comisia juridică, de disciplină şi imunităţi a dezbătut proiectul de lege în ședința din  12 mai 2026.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ și avizul negativ al Consiliului Economic și Social.
În urma dezbaterilor s-a hotărât, cu majoritate de voturi avizarea favorabilă a proiectului de lege, în forma transmisă Comisiei juridice, de disciplină şi imunităţi de către  Biroul Permanent.

Proiectul de lege face parte din categoria legilor ordinare.               
 PREŞEDINTE,                          

                               SECRETAR,
Prof. Univ. Liviu-Bogdan CIUCĂ                                                 Petre-Emanoil Neagu   
          Consilier,                                                                                                                                     
        Ruxandra Dumitrașcu
